Broj: 711-I-665-M-397/22-02-21

Zagreb, 14. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Danijela Žambokija,** **predsjednika Upravnog vijeća Hrvatske energetske regulatorne agencije (u daljnjem tekstu: HERA),** za davanjem mišljenja Povjerenstva,na 190. sjednici održanoj dana 14. listopada 2022.g. daje sljedeće

**MIŠLJENJE**

**Nije suprotno odredbama ZSSI-a da predsjednik i članovi Upravnog vijeća HERA-e ostvare pravo na uvećanje osnovne plaće temeljem stečenog akademskog stupnja doktora znanosti, magistra znanosti, odnosno akademskog naziva sveučilišni specijalist ako je to pravo propisano zakonom ili drugim općim aktom kojim se uređuju njihova materijalna prava, jer se u tom slučaju ne radi o zabranjenoj dodatnoj naknadi iz članka 7. točke d) ZSSI-a****.**

Obrazloženje

Zahtjev za davanjem mišljenja Povjerenstva podnio je obveznik Danijel Žamboki, predsjednik Upravnog vijeća HERA-e. U Povjerenstvu zahtjev je zaprimljen 03. listopada 2022. pod poslovnim brojem 711-U-8097-M-397/22-01-5, povodom kojeg se vodi predmet broj M-397/22.

Člankom 3. stavkom 1. podstavkom 50. propisano je da su predsjednik i članovi Upravnog vijeća HERA-e obveznici ZSSI-a. Stoga je i obveznik Danijel Žamboki, povodom obnašanja dužnosti predsjednika Upravnog vijeća navedene Agencije dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako je Povjerenstvo dana 31. siječnja 2022.g. donijelo Smjernicu Broj 711-I-134-R-34/22-01-17 o zabrani primitka dodatne naknade iz članka 7. točke d) ZSSI-a. te dana 12. travnja 2022. dopunu Smjernice Broj: 711-I-518-R-34/22-02-17.

Također, obveznik u zahtjevu navodi da je Povjerenstvo dana 25. veljače 2022. dalo mišljenje Broj: 711-I-665-M-99/22-03-21 u kojem je navedeno sljedeće: „Odredba članka 7. točka d) ZSSI-a i tumačenja dana u Smjernici Povjerenstva broj: 711-I-134-R-34/22-01-17 od 31. siječnja 2022.g., primjenjuju se na predsjednika i članove Upravnog vijeća HERA-e kao obveznike iz članka 3. stavka 1. podstavka 50. ZSSI-a, koji sklapaju ugovor o radu te bi navedeni mogli primiti neku od zabranjenih naknada navedenih u istoj Smjernici samo ukoliko bi to bilo propisano drugim zakonom.

Obveznik također navodi da je u točki I. Dopune Smjernice Povjerenstva između ostalog navedeno kako obveznici navedeni u članku 3. stavku 1. i 2. ZSSI/21-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca ostvarivati određene novčane primitke, među kojima je navedeno i povećanje osnovice plaće za navršene godine radnog staža, no nije navedeno da obveznici smiju ostvariti pravo na uvećanje osnovne plaće po osnovi završenog poslijediplomskog studija.

Obveznik ukazuje da je dana 22. ožujka 2022. Povjerenstvo dalo Mišljenje Broj: 711-I-849-M-151/22-02-21 u kojem se, između ostalog, navodi da nije suprotnoodredbama ZSSI-ada direktoru trgovačkog društva bude isplaćen dodatak na plaću za akademski stupanj doktora znanosti, jer se ne radi o zabranjenim dodatnim naknadama iz članka 7. točke d) ZSSI-a i to samo ako je to propisano zakonom ili drugim općim aktom kojim se uređuju radno-pravni status obveznika.

Obveznik traži mišljenje Povjerenstva smiju li predsjednik i članovi Upravnog vijeća HERA-e ostvariti pravo na uvećanje osnovice plaće po osnovi stečenog akademskog stupnja doktora znanosti, akademskog stupnja magistra znanosti, odnosno akademskog naziva sveučilišni specijalist, ako je to pravo propisano općim aktom Agencije, odnosno Pravilnikom o plaćama, naknadama plaća i drugim materijalnim pravima.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Povjerenstvo je dana 31. siječnja 2022. dalo Smjernicu Broj: 711-I-134-R-34/22-01-17, kojom je ukazano obveznicima navedenima u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, da ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti, sukladno članku 7. točci d) ZSSI/21-a.

Nadalje Povjerenstvo je je dana 12. travnja 2022. dalo dopunu Smjernice Broj: 711-I-518-R-34/22-02-17. u kojoj je pojašnjeno da obveznici navedeni u članku 3. stavku 1. i 2. ZSSI/21-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca ostvarivati određene novčane primitke, jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.

Dodatne naknade koje su navedene u Smjernici Povjerenstva Broj: 711-I-134-R-34/22-01-17, kao i oni primici koji ne predstavljaju dodatne naknade, a koji su navedeni u Dopuni Smjernice Broj: 711-I-518-R-34/22-02-17 ne predstavljaju *numerus clausus* jednih i drugih primitaka, već su isti primjerice navedeni, s obzirom da predstavljaju primitke koje obveznici uobičajeno ostvaruju.

Dodatak na plaću za akademski stupanj ne može se smatrati dodatnom naknadom za poslove obnašanja javne dužnosti, budući da se ne radi o dodatnom materijalnom pravu proizašlom iz radnog odnosa, već o čimbeniku koji se uzima u obzir prilikom izračuna plaće, ovisno o završenom stupnju obrazovanja.

Slijedom navedenog nije suprotno odredbama ZSSI-a da predsjednik i članovi Upravnog vijeća HERA-e ostvare pravo na uvećanje osnovne plaće po osnovi stečenog akademskog stupnja doktora znanosti, magistra znanosti, odnosno akademskog naziva sveučilišni specijalist ako je to pravo propisano zakonom ili drugim općim aktima, pa tako i općim aktima HERA-e, kojima se uređuju njihova materijalna prava.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Danijel Žamboki, elektroničkom dostavom
2. Objava na internetskoj stranici Povjerenstva
3. Pismohrana